5Министерство на земеделието, в качеството на структурата за наблюдение и докладване на инвестиция C6.I1 „Фонд за насърчаване на технологичния и екологичен преход на селското стопанство“, компонент „Устойчиво селско стопанство“ от Национален план за възстановяване и устойчивост (НПВУ). публикува за обществено обсъждане проект на насоки по процедура № BG-RRP-6.007 „Инвестиции за изграждане/реконструкция и оборудване на животновъдни обекти за отглеждане и преценка на мъжки разплодни животни, в т. ч. добив на биологичен материал от тях“.

Подкрепата по процедурата цели насърчаване на развъдно-подобрителната дейност при едрите и дребни преживни животни (ЕРД и ДРД), и по-конкретно - отглеждането на качествени мъжки разплодници с ценни наследствени, биологични и стопански качества, като един от съществените фактори за постигане на бърз генетичен прогрес. По този начин за по-кратък период от време страната би могла да достигне средноевропейското ниво на селекция при тези видове животни.

Предложенията за извършване на инвестиции (ПИИ) трябва да се изпълняват на територията на Република България.

Финансова помощ по процедурата се предоставя на развъдни организации на едри и дребни преживни животни (ЕПЖ и ДПЖ) “, които:

* са признати по чл. 29б от Закона за животновъдството преди 07.04.2022 г.;
* имат одобрена развъдна програма и действащо разрешение за извършване на развъдна дейност по чл. 30б, ал. 1 от Закона за животновъдството преди 07.04.2022 г.. В случаите, когато срокът на разрешението за развъдна дейност изтича след подаване на предложението за извършване на инвестиция, преди изплащане на помощта кандидатът следва да подсигури действащо разрешително до края на периода на мониторинг;
* са микро-, малки и средни предприятия съгласно чл. 3 от ЗМСП;
* са регистрирани по Закона за юридическите лица с нестопанска цел за осъществяване на дейност в обществена полза;

В съответствие с чл. 8, ал. 2 от Закона за животновъдството, за финансова помощ могат да кандидатстват развъдни организации, отговарящи на условията, учредени като дружества по смисъла на чл. 357 - 364 от Закона за задълженията и договорите (ЗЗД), като участниците сключват договор за дружество по чл. 357 от ЗЗД, което към датата на подаване на проектното предложение следва да е регистрирано в регистър Булстат. Договорът по ЗЗД трябва е с нотариална заверка на подписите.

Общият размер на средствата, които могат бъдат предоставени по процедурата за всички одобрени предложения за извършване на инвестиции възлиза на 4 591 920,14 лева без данък добавена стойност (ДДС). Разходите за невъзстановим ДДС представляват допустим разход по НПВУ и се финансират със средства от държавния бюджет, които възлизат на допълнителни 918 385,01 лева.

Проектът на насоки, включващи условия за кандидатстване, условия за изпълнение и приложения към тях по процедурата се публикуват на основание чл. 5, ал. 2 от Постановление № 114 на МС от 8.06.2022 г. за определяне на детайлни правила за предоставяне на средства на крайни получатели от Механизма за възстановяване и устойчивост.

**Писмени предложения и коментари по публикуваните документи могат да се изпращат в срок до 05.05.2023 година чрез Информационната система за управление и наблюдение (ИСМ-ИСУН 2020) или на електронна поща:** [**rdd@mzh.government.bg**](mailto:rdd@mzh.government.bg)**.**

Обръщаме внимание, че на този етап в ИСМ-ИСУН 2020 и на посочената електронна поща трябва да изпращате единствено предложения и възражения, които се отнасят до проекта на Насоки за кандидатстване по процедурата. Въпроси, свързани с разяснение на текстовете от условията за кандидатстване и условията за изпълнение, могат да бъдат изпращани след публикуването на обявата за откриване на процедурата заедно с одобрените насоки.